दुख की बात यह भी है कि यह देश में इकलौती (प्रिंट) ऐसी इंडस्ट्री है, जहां पारिश्रमिक और सैलरी का निर्धारण बाहरी बोर्ड द्वारा होता है और खास बात यह कि इसकी सेवा शर्तें ऐसी हैं कि उनसे प्रबंधन को सबसे अक्षम, निकम्मे और बेकार कर्मचारी को बाहर करने में भी मुश्किलें पेश आती हैं। दुनिया में हुआ प्रत्येक सर्वे यह साबित कर चुका है कि श्रम बाजार में कर्मचारियों के बचाव के अतिरिक्त गैर-लचीलापन भी दरअसल नई नौकरियों के पैदा होने में रुकावटें खड़ी करता है। इससे नियोक्ता भी जॉब मार्केट में बूम के वक्त भी नौकरियां देने में हिचकते हैं क्योंकि मंदी के समय उन्हें छटनी में मुश्किलें आती हैं। इसके उलट, लचीले बाजार में जब इंडस्ट्री वृद्धि कर रही होती है और सुनहरे भविष्य की उम्मीद होती है तो नियोक्ता भी नए लोगों को जॉब देने में ज्यादा भरोसा दिखाते हैं।